text: সবাই সেঞ্চুরি করলে তো রান হবে এগারোশো: মুমিনুল | The Daily Star Bangla
  বৃহস্পতিবার, মে ১৯, ২০২২ ০৬:৪৩ অপরাহ্ন
  রানেভরা চট্টগ্রাম টেস্টে একটা ইনিংসই ব্যাট করেছে বাংলাদেশ। সেখানে দুই সেঞ্চুরি আর দুই ফিফটিতে যেমন আছে আলোর রেখা, উপরের দিকের দুই ব্যাটসম্যানের আছে হতাশাও। এমনকি ছোটখাটো একটি ধসও ছিল। তবে আলোর নিচের এসব অন্ধকার নিয়ে একদম ভাবিত নন বাংলাদেশ অধিনায়ক মুমিনুল হক।
  বেশ কিছু ঘটনা থাকলেও চট্টগ্রাম টেস্টের শেষটা হয়েছে ম্যাড়ম্যাড়ে। উত্তাপহীন পরিস্থিতিতে ঘন্টাখানেক আগেই শেষ হয় দিনের খেলা। পাঁচদিনে প্রচণ্ড গরমে খেলার ক্লান্তির ছাপ সংবাদ সম্মেলনেও দেখা যায় মুমিনুলের চেহারায়।
  খুব কঠিন কোন প্রশ্নও এদিন সামলাতে হয়নি তাকে। তবে শেষ দিকে একটা প্রশ্ন ছিল ছোটখাটো ধস ও বিশেষ করে মুমিনুল ও নাজমুল হোসেন শান্তর রান না পাওয়া নিয়ে।
  মুমিনুল জবাবে জানান, একটা ম্যাচে দুই-তিনজনের রান পাওয়াই প্রত্যাশায় থাকে তাদের, 'সত্যি কথা বলতে সবার ত পারফর্ম করা কঠিন। এগারো জন যদি সেঞ্চুরি করে তাহলে রান হবে এগারোশো (হাসি)। ক্রিকেট খেলাটা তো এরকম হয়ত দুজন পারফর্ম করবে অথবা তিনজন করবে। যারা করবে তারা বড় করবে। জিনিসটা তো এরকমই।'
  চট্টগ্রাম টেস্টে শ্রীলঙ্কার ৩৯৭ রানের জবাবে ৪৬৫ রান করে বাংলাদেশ। তামিম ইকবাল করেন ১৩৩, মুশফিকুর রহিম ১০৫। লিটন দাসের ব্যাট থেকে আসে ৮৮ আর মাহমুদুল হাসান জয় করেন ৫৮ রান। দ্বিতীয় ইনিংসে লঙ্কানরা ২৬০ করার পর ড্র মেনে নেয় দুদল।
  এই ম্যাচে দেশের প্রথম ব্যাটসম্যান হিসেবে পাঁচ হাজার রানের মাইলফলক স্পর্শ করেন মুশফিক। বোলিংয়ে ৬ উইকেট নেন অনেকদিন পর ফেরা অফ স্পিনার নাঈম হাসান। সব মিলিয়ে দলের বেশ কয়েকজনের পারফরম্যান্সে খুশি বাংলাদেশ অধিনায়ক।